CELEX: 52012PC0167
Language: lv
Date: 2012-04-17
Title: Priekšlikums EIROPAS PARLAMENTA UN PADOMES REGULA  ar ko groza Regulu (EK) Nr. 223/2009 par Eiropas statistiku

|
			
		
		
		52012PC0167
		
			Priekšlikums EIROPAS PARLAMENTA UN PADOMES REGULA  ar ko groza Regulu (EK) Nr. 223/2009 par Eiropas statistiku /* COM/2012/0167 final - 2012/0084 (COD) */
			
				
		
		
			
			   	PASKAIDROJUMA RAKSTS
1.           PRIEKŠLIKUMA KONTEKSTS
Ticamas statistikas nepieciešamība
palielinās, ja politikas veidotājiem, uzņēmējiem un
pilsoņiem jāpieņem adekvāti, pierādījumos
pamatoti lēmumi. Tāpēc visu statistikas iestāžu galvenais
uzdevums ir nodrošināt augstas kvalitātes datu sagatavošanu.
Vienošanās par Eiropas Statistikas prakses kodeksu[1]
tika panākta 2005. gadā, un pamata tiesību akti, kas
reglamentē Eiropas Statistikas sistēmā (ESS) nodrošinātu
Eiropas statistikas izstrādi, sagatavošanu un izplatīšanu, tika
modernizēti 2009. gadā, pieņemot Eiropas Parlamenta un
Padomes 2009. gada 11. marta Regulu (EK) Nr. 223/2009
par Eiropas statistiku[2].
Jaunākie notikumi ekonomikā ir
atkārtoti apliecinājuši vajadzību turpināt statistikas
ticamības stiprināšanu. Ekonomikas politikas instrumentus un
rezultātus vairāk nekā jebkad iepriekš ietekmē
noskaņojums pasaules finanšu tirgos un šajos tirgos iesaistīto
dalībnieku īstenotās stratēģijas. Statistika ir kļuvusi
tik ticama, cik sabiedrība, jo īpaši finanšu tirgi, to par tādu
uzskata. Statistikas datu ticamība kvalitātes novērtēšanas tehnisko
kritēriju izpratnē ir priekšnoteikums tam, lai nodrošinātu
lietotāju uzticību statistikai. Taču vienlīdz būtiska
nozīme ir arī statistiku sagatavojošo iestāžu ticamībai.
Šajā saistībā īpaša uzmanība jāpievērš
statistikas iestāžu profesionālajai neatkarībai, un tā
jāgarantē tiesību aktos.
Komisija ir atzinusi šos faktus un savā
paziņojumā „Uzticama kvalitātes pārvaldība Eiropas
statistikā”[3] norādījusi
nepieciešamību stiprināt Eiropas Statistikas sistēmas (ESS)
pārvaldību, nodrošinot valstu statistikas iestāžu (VSI)
profesionālās neatkarības principa beznosacījuma
piemērošanu, precizējot to koordinācijas funkciju valstu statistikas
sistēmās un uzlabojot administratīvo datu izmantošanu
statistikas vajadzībām. Turklāt tika ierosināts
izstrādāt „Saistības par uzticamu statistiku” (CoC), lai
valstu valdības apzinātos savu nozīmi oficiālās
statistikas ticamības nodrošināšanā, respektējot VSI
neatkarību, un savu līdzatbildību par šādas ticamības
nodrošināšanu. Saskaņā ar minēto paziņojumu visi šie
pasākumi būtu jāievieš, grozot
Regulu (EK) Nr. 223/2009. Turklāt būtu atbilstīgi
jāpārskata Eiropas Statistikas prakses kodekss[4].
Iepriekš minētajā
paziņojumā iekļauto atzinumu un ierosinātos uzlabojumus
apstiprināja ECOFIN Padome (3100. sanāksmē
2011. gada 20. jūnijā). VSI profesionālās
neatkarības principa būtisko nozīmi skaidri atzina arī
Eiropas Parlaments un Padome sešos tiesību aktos par uzlabotu ekonomisko
pārvaldību, kuri stājās spēkā 2011. gada
decembrī. Tajos norādīts, ka valstu statistikas iestāžu
profesionālajai neatkarībai cita starpā nepieciešams
pārredzams darbā pieņemšanas un atlaišanas process, kura
pamatā ir vienīgi profesionāli kritēriji[5].
Turklāt 2012. gada 13. martā Eiropas Parlaments
pieņēma rezolūciju, kurā aicināja Komisiju ātri
ieviest pasākumus Eiropas statistikas kvalitātes vadības un
pārvaldības uzlabošanai.
2.           APSPRIEŠANĀS AR
IEINTERESĒTAJĀM PERSONĀM
Priekšlikums izstrādāts,
galvenokārt pamatojoties uz noslēguma secinājumiem un
ieteikumiem, ko sniegusi ESS darba grupa, kura tika izveidota
Regulas (EK) Nr. 223/2009 pārskatīšanai un
„Saistību par uzticamu statistiku” sagatavošanai un kura satikās
vairākas reizes no 2011. gada jūnija līdz oktobrim.
Šajā darba grupā ietilpa 14 valstu pārstāvji, un
tā apsprieda četrus pamatjautājumus, kas izklāstīti
paziņojumā „Uzticama kvalitātes pārvaldība Eiropas
statistikā” attiecībā uz Eiropas Statistikas sistēmas
pārvaldības stiprināšanu — VSI neatkarība, to
koordinācijas funkcija valstu statistikas sistēmās,
administratīvo datu izmantošana un pārvaldība un „Saistības
par uzticamu statistiku”. 
Turklāt ir veiktas apspriedes par
priekšlikuma projektu ar ESS komiteju, kuras vispārējais uzdevums ir
sniegt ESS profesionālus norādījumus par Eiropas statistikas
izstrādi, sagatavošanu un izplatīšanu saskaņā ar
statistikas principiem.
3.           PRIEKŠLIKUMA JURIDISKIE ASPEKTI
Priekšlikumā piedāvāts
pārskatīt spēkā esošo Eiropas statistikas tiesiskā
regulējuma pamatu, pielāgojot to politikas vajadzībām un problēmām,
ko Eiropas statistikai radījuši jaunākie notikumi pasaules
ekonomikā. Galvenais mērķis ir turpināt Eiropas Statistikas
sistēmas pārvaldības stiprināšanu, lai nodrošinātu
tās augsto ticamību un pienācīgi reaģētu uz
vajadzību pēc datiem, ko rada uzlabotā ekonomikas politikas
koordinācija Eiropas Savienībā.
Šajā saistībā būtiska
nozīme ir valstu statistikas iestāžu profesionālajai
neatkarībai. Šajā priekšlikumā VSI vadītāji skaidri
norādīti kā personas, kuru darbības neatkarība ir
attiecīgo iestāžu neatkarības priekšnoteikums. Tāpēc
VSI vadītājiem jābūt nodrošinātai brīvībai
pieņemt lēmumus attiecībā uz procesiem, statistikas
metodēm, standartiem un procedūrām, kā arī par Eiropas
statistikas izdevumu un publikāciju saturu un izdošanas laiku. Viņiem
arī jāaizliedz lūgt norādījumus valstu
valdībām un citām iestādēm, un viņi ir
jāaizsargā pret šādu norādījumu saņemšanu.
Turklāt VSI vadītājiem būtu jāpiešķir
ievērojama autonomija lēmumu pieņemšanā par statistikas
biroja iekšējo pārvaldību un jāatļauj publiski
izteikties par VSI piešķirto budžetu saistībā ar uzdevumiem, kas
veicami statistikas jomā. Jābūt arī pārredzamiem un
juridiski saistošiem noteikumiem, kas reglamentē VSI vadītāju
iecelšanu, pārcelšanu un atlaišanu, pamatojoties vienīgi uz
profesionāliem kritērijiem.
Tomēr VSI vadītājiem būtu jābauda
ne tikai plaša autonomija — viņiem būtu arī jāuzņemas
atbildība par VSI sasniegtajiem rezultātiem gan statistikas
izvaddatu, gan budžeta izpildes jomā. Tāpēc viņiem būtu
jāiesniedz gada pārskats par attiecīgās iestādes
darbībām statistikas jomā un finanšu situāciju. 
Komisija savā paziņojumā
„Uzticama kvalitātes pārvaldība Eiropas statistikā”
noteikusi, ka Regulas (EK) Nr. 223/2009 grozījumu
priekšlikumā ietilpst arī „Saistību par uzticamu statistiku”
izstrāde. Šo deklarāciju par Eiropas Statistikas prakses kodeksa
ievērošanu, jo īpaši par VSI neatkarības principa
ievērošanu, mērķis ir stiprināt statistikas
pārvaldību ES un nodrošināt Eiropas statistikas ticamību.
Priekšlikums paredz, ka deklarācijas būtu jāparaksta visu
dalībvalstu valdībām un Komisijai augstākajā
iespējamajā līmenī. Paredzēts, ka katra
dalībvalsts atsevišķi sagatavos attiecīgo CoC un ka
tajā tiks noteikti konkrētajā valstī īstenojami
uzlabošanas pasākumi. Šo pasākumu faktiskas īstenošanas uzraudzību
veiks Eurostat kā daļu no regulārajiem pasākumiem,
kuros jau pašlaik tiek novērtēts tas, kā dalībvalstis
ievēro Eiropas Statistikas prakses kodeksu. 
Koordinācijas funkcija, ko VSI
īsteno valstu statistikas sistēmās, ir precizēta ar
Regulas (EK) Nr. 223/2009 5. panta 1. punkta
grozījuma priekšlikumu. Pievienotas skaidras norādes par
koordinējamām iestādēm un funkcijām.
Vēl viens grozījums, kas
precizē VSI funkciju, ir jaunais 17.a pants par piekļuvi
administratīvajiem ierakstiem, to izmantošanu un integrēšanu
statistikā, ar ko tiek aizstāts pašreizējais 24. pants.
Šā panta galvenais mērķis ir radīt tiesisko regulējumu
administratīvo datu avotu plašākai izmantošanai Eiropas statistikas
sagatavošanā, nepalielinot respondentu, VSI un citu valsts iestāžu
noslogojumu. Priekšlikums paredz, ka VSI būtu jāiesaista, ciktāl
tas nepieciešams, lēmumu pieņemšanā par statistikas datu
sagatavošanā izmantojamu administratīvo ierakstu izstrādi,
pilnveidošanu un izmantošanas pārtraukšanu. Tām būtu arī
jākoordinē attiecīgie standartizācijas pasākumi un
jāsaņem metadati par administratīvajiem datiem, kas iegūti
statistikas vajadzībām. Neierobežota un laikus piekļuve
administratīvajiem ierakstiem būtu jāpiešķir VSI,
citām valsts iestādēm un Eurostat, taču vienīgi
to attiecīgajā publiskās pārvaldes sistēmā,
ciktāl tas nepieciešams Eiropas statistikas izstrādei, sagatavošanai
un izplatīšanai.
Regulas (EK) Nr. 223/2009
6. panta grozījumā ietverta vajadzība pienācīgi
aizsargāt Eurostat neatkarību Savienības līmenī
tāpat, kā piedāvāts aizsargāt VSI neatkarību
valsts līmenī. Tas ir būtiski, lai nodrošinātu visas
Eiropas Statistikas sistēmas ticamību, un iepriekšējās
apspriedēs ar ieinteresētajām pusēm to uzsvēra vairums
dalībvalstu.
Turklāt, lai vienkāršotu statistikas
pasākumu budžeta plānošanu un padarītu to stabilāku,
Eiropas statistikas programmas plānošanas periods tika saskaņots ar
Savienības daudzgadu finanšu shēmu.
Visbeidzot ierosinātajos
Regulas (EK) Nr. 223/2009 grozījumos ir ņemti
vērā nepieciešamie pielāgojumi Lisabonas līgumā
attiecībā uz deleģēto un īstenošanas pilnvaru
piešķiršanu Komisijai.
4.           IETEKME UZ BUDŽETU
Paredzams, ka priekšlikums neietekmēs
resursus Eiropas Statistikas sistēmā. Tieši pretēji — ar to ir
paredzēts vienkāršot un uzlabot koordināciju un sadarbību
sistēmā, tādējādi uzlabojot Eiropas statistikas
sagatavošanas efektivitāti un samazinot respondentu noslogojumu. 
Komisijai nepieciešamos cilvēkresursus
nodrošinās tie ģenerāldirektorāta darbinieki, kuri jau ir
norīkoti veikt attiecīgā tiesību akta pārvaldību
un/vai ir pārcelti ģenerāldirektorāta iekšienē.
5.           IZVĒLES ELEMENTI
Nav.
2012/0084 (COD)
Priekšlikums
EIROPAS PARLAMENTA UN PADOMES REGULA 
ar ko groza Regulu (EK) Nr. 223/2009
par Eiropas statistiku
(Dokuments attiecas uz EEZ un Šveici)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par
Eiropas Savienības darbību, jo īpaši tā 338. panta
1. punktu,
ņemot vērā Eiropas Komisijas
priekšlikumu,
pēc tiesību akta projekta
nosūtīšanas valstu parlamentiem,
rīkojoties saskaņā ar parasto likumdošanas
procedūru,
tā kā:
1.         Eiropas Statistikas
sistēma (ESS) kā partnerība kopumā ir veiksmīgi
konsolidējusi savas darbības, tostarp uzlabojot sistēmas
pārvaldību, lai nodrošinātu augstvērtīgas Eiropas
statistikas izstrādi, sagatavošanu un izplatīšanu.
2.         Tomēr
pēdējā laikā ir konstatēti daži trūkumi
īpaši statistikas kvalitātes pārvaldības sistēmā.
3.         Komisija ierosināja
rīcību šo trūkumu novēršanai savā 2011. gada
15. aprīļa paziņojumā Eiropas Parlamentam un Padomei
„Uzticama kvalitātes pārvaldība Eiropas statistikā”[6].
Proti, tā ierosināja mērķtiecīgus grozījumus
Eiropas Parlamenta un Padomes 2009. gada 11. marta
Regulā (EK) Nr. 223/2009 par Eiropas statistiku[7].
4.         ECOFIN padome savos
2011. gada 20. jūnija secinājumos atzinīgi
novērtēja Komisijas iniciatīvu un uzsvēra, ka ir
būtiski nepārtraukti uzlabot ESS pārvaldību un
efektivitāti.
5.         Papildus būtu jāņem
vērā jaunāko notikumu Savienības ekonomikas
pārvaldības sistēmā ietekme uz statistikas jomu, jo
īpaši tie aspekti, kas saistīti ar statistikas neatkarību,
piemēram, pārredzamas darbā pieņemšanas un atlaišanas
procedūras, budžeta piešķīrumi un pirmspublicēšanas
kalendāri, atbilstīgi tam, kā noteikts Eiropas Parlamenta un
Padomes 2011. gada 16. novembra
Regulā (ES) Nr. 1175/2011, ar ko groza Padomes Regulu (EK) Nr. 1466/97
par budžeta stāvokļa uzraudzības un ekonomikas politikas
uzraudzības un koordinācijas stiprināšanu[8],
kā arī tie, kas saistīti ar prasību par darbības
autonomiju struktūrām, kuras atbildīgas par valsts fiskālo
noteikumu īstenošanas uzraudzību, atbilstīgi tam, kā
noteikts Eiropas Parlamenta un Padomes
Regulā (ES) Nr. .../... par kopīgiem noteikumiem
budžeta plānu projektu pārraudzībai un novērtēšanai un
pārmērīga budžeta deficīta novēršanai eurozonas
dalībvalstīs.
6.         Šie aspekti būtu jāattiecina
ne tikai uz statistiku, kas sagatavota fiskālās novērošanas
sistēmas un pārmērīga budžeta deficīta procedūras
vajadzībām, bet arī uz visu pārējo Eiropas statistiku,
ko izstrādājusi, sagatavojusi un izplatījusi ESS.
7.         Turklāt statistikas
iestāžu profesionālās neatkarības nosacījums ir
tādu līdzekļu pietiekamība, ko piešķir katru gadu vai
uz vairākiem gadiem un kas ir pieejami statistikas vajadzībām.
8.         Šajā nolūkā būtu
jāstiprina statistikas iestāžu profesionālā neatkarība
un būtu jāpiemēro obligātie standarti, jo īpaši
attiecībā uz valsts statistikas iestāžu (VSI)
vadītājiem, kuriem būtu jāpiešķir īpašas
garantijas statistikas uzdevumu izpildes, organizatoriskās vadības un
resursu piešķiršanas jomā.
9.         Turklāt būtu jāprecizē
VSI piešķirtās koordinatora funkcijas darbības joma, lai
nodrošinātu statistikas pasākumu efektīvāku
koordināciju valsts līmenī, tostarp kvalitātes vadību.
10.       Lai samazinātu slogu
statistikas iestādēm un respondentiem, VSI un citām valsts
iestādēm būtu jāspēj ātri un bez maksas
piekļūt administratīvajiem ierakstiem, tostarp elektroniski
veiktajiem ierakstiem, un izmantot tos, kā arī integrēt šos
ierakstus statistikā.
11.       Turklāt ar VSI laikus būtu
jāapspriežas par tādu jaunu administratīvo ierakstu
noformējumu, kuri varētu nodrošināt datus statistikas
vajadzībām, un par plānotajām pārmaiņām
pastāvošajos administratīvajos avotos vai par šādu avotu
likvidēšanu. Tām būtu jāsaņem arī būtiskie
metadati no administratīvo datu īpašniekiem un būtu jākoordinē
tādu administratīvo ierakstu standartizācija, kuri ir
būtiski statistikas datu sagatavošanai.
12.       No administratīvajiem
ierakstiem iegūto datu konfidencialitāte būtu jāaizsargā
saskaņā ar vienotiem principiem un pamatnostādnēm, ko
piemēro attiecībā uz visiem Eiropas statistikas
sagatavošanā izmantotajiem konfidenciālajiem datiem. Būtu jāizveido
arī kvalitātes novērtēšanas sistēmas, ko varētu
izmantot attiecībā uz šiem datiem.
13.       Eiropas statistikas kvalitāti
var stiprināt un lietotāju uzticību paaugstināt, liekot
arī valstu valdībām uzņemties atbildību par Eiropas
Statistikas prakses kodeksa piemērošanu. Šai nolūkā katrā
dalībvalstī būtu jāizstrādā „Saistības par
uzticamu statistiku”, un tajās būtu jānosaka konkrēti
pasākumi, ko valdība veiks, lai īstenotu kodeksu un valsts
kvalitātes nodrošināšanas sistēmas, tostarp
pašnovērtēšana un uzlabošanas pasākumi.
14.       Tā kā Eiropas
statistika jāsagatavo, pamatojoties uz ilgtermiņa darbības un
finanšu plānošanu, lai nodrošinātu augstu neatkarības
pakāpi, Eiropas statistikas programmai būtu jāattiecas uz to
pašu laikposmu, uz kuru attiecas daudzgadu finanšu shēma.
15.       Regulā (EK) Nr. 223/2009
Komisijai piešķirtas pilnvaras īstenot dažus šīs regulas
noteikumus; ņemot vērā Lisabonas līguma stāšanos
spēkā, pilnvaras, kas piešķirtas Komisijai šajā
regulā, ir jāsaskaņo ar Līguma 290. un 291. pantu.
16.       Komisijai būtu jābūt
tiesībām pieņemt deleģētus aktus saskaņā ar
Līguma 290. pantu, lai papildinātu vai grozītu dažus
nebūtiskus Regulas (EK) Nr. 223/2009 elementus ar
mērķi precizēt kvalitātes prasības, piemēram,
statistikas sagatavošanas mērķa vērtības un obligātos
standartus, ja šādas prasības nav noteiktas nozaru statistiku
reglamentējošos tiesību aktos. Komisijai būtu jānodrošina,
ka ar šiem deleģētajiem aktiem netiek radīts ievērojams
papildu slogs dalībvalstīm un respondentu vienībām.
17.       Īpaši svarīgi, lai
Komisija sagatavošanas darbā rīkotu attiecīgas apspriedes,
tostarp apspriedes ar ekspertiem. Komisijai, sagatavojot un
izstrādājot deleģētus aktus, būtu jānodrošina,
lai attiecīgie dokumenti tiktu vienlaicīgi, laikus un
pienācīgi nosūtīti Eiropas Parlamentam un Padomei.
18.       Nepieciešami vienoti
nosacījumi, saskaņā ar kuriem piekļuvi konfidenciāliem
datiem īsteno zinātnes vajadzībām. Komisijai būtu jāpiešķir
īstenošanas pilnvaras šādu piekļuvi reglamentējošu
pasākumu, noteikumu un nosacījumu izstrādei Savienības
līmenī saskaņā ar pārbaudes procedūru, kura
noteikta 5. pantā Eiropas Parlamenta un Padomes
Regulā (ES) Nr. 182/2011, ar ko nosaka normas un
vispārīgus principus par dalībvalstu kontroles mehānismiem,
kuri attiecas uz Komisijas īstenošanas pilnvaru izmantošanu[9].
19.       Tā kā šīs
regulas mērķi nav iespējams pienācīgi sasniegt
dalībvalstīs un ir iespējams labāk sasniegt Savienības
līmenī, Savienība var pieņemt pasākumus
saskaņā ar subsidiaritātes principu atbilstīgi Līguma
par Eiropas Savienību 5. pantam. Saskaņā ar
minētajā pantā noteikto proporcionalitātes principu šī
regula paredz vienīgi tos pasākumus, kas vajadzīgi
minētā mērķa sasniegšanai.
20.       Ir notikusi apspriešanās
ar Eiropas Statistikas sistēmas komiteju,
IR PIEŅĒMUŠI ŠO REGULU.
1. pants
Regulu (EK) Nr. 223/2009 groza
šādi:
(1)                   
Regulas 2. panta 1. punkta
a) apakšpunktu aizstāj ar šādu redakciju:
„a)        „profesionālā
neatkarība” nozīmē, ka statistiku izstrādā, sagatavo
un izplata neatkarīgā veidā, jo īpaši attiecībā
uz izmantojamo paņēmienu, definīciju, metodoloģiju un avotu
izvēli un visu izplatīšanas veidu laiku un saturu,
neietekmējoties no jebkāda politisko vai interešu grupu vai
Savienības vai valstu iestāžu spiediena;”
(2)                   
Regulas 5. panta 1. punktu aizstāj
ar šādu redakciju:
„1. Katra dalībvalsts ieceļ valsts
statistikas iestādi (VSI), kura ir atbildīga par visu Eiropas
statistikas izstrādes, sagatavošanas un izplatīšanas darbību
koordinēšanu valsts līmenī un šajā saistībā
darbojas kā vienīgais Komisijas (Eurostat) kontaktpunkts
statistikas jautājumos.
VSI ir atbildīga par visu to valsts
iestāžu koordināciju, kuras veic Eiropas statistikas izstrādi,
sagatavošanu un izplatīšanu. VSI ir īpaši atbildīga par
tādu jautājumu koordinēšanu valsts līmenī kā
statistikas programmu izstrāde un paziņošana, kvalitātes
uzraudzība, metodoloģija, datu pārsūtīšana un
saziņa par ESS statistikas darbībām.”
(3)                   
Regulā iekļauj šādu 5.a pantu:
„5.a pants
VSI vadītāji
1.         Savas valsts statistikas
sistēmā VSI vadītāji uzņemas pilnu atbildību par
procesu, statistikas metožu, standartu un procedūru noteikšanu, kā
arī par to statistikas pārskatu un publikāciju satura un termiņu
noteikšanu, kuros iekļauj Eiropas statistiku. Viņi ir pilnvaroti
pieņemt lēmumus attiecībā uz visiem jautājumiem, kas
saistīti ar VSI iekšējo vadību. Viņi koordinē visas to
valsts iestāžu darbības statistikas jomā, kuras piedalās
Eiropas statistikas izstrādē, sagatavošanā un izplatīšanā.
Šo uzdevumu izpildē VSI vadītāji darbojas neatkarīgi, un
viņi nelūdz un nepieņem valdības vai citas iestādes,
struktūras, organizācijas vai vienības norādījumus; viņi
atturas no tādu darbību veikšanas, kas nav savienojamas ar šo
uzdevumu izpildi.
2.         VSI vadītāju darbā
pieņemšanas, pārcelšanas un atlaišanas procedūras ir
pārredzamas un pamatotas vienīgi uz profesionāliem
kritērijiem.
3.         VSI vadītāji uzņemas
atbildību par darbībām statistikas jomā un VSI budžeta
līdzekļu izlietojumu; viņi publicē gada pārskatu un
var sniegt atzinumu par budžeta piešķīruma jautājumiem, kas
saistīti ar VSI statistikas pasākumiem.
4.         VSI vadītāji
pārstāv savas valsts statistikas sistēmu Eiropas Statistikas
sistēmā.”
(4)                   
Regulas 6. panta 2. punktu aizstāj
ar šādu redakciju:
„2.        Komisija (Eurostat)
nodrošina Eiropas statistikas sagatavošanu Savienības līmenī,
darbojoties neatkarīgi un saskaņā ar pieņemtajiem
noteikumiem un statistikas principiem. Tā ir pilnīgi atbildīga
par procesu, statistikas metožu, standartu un procedūru, kā arī
statistikas pārskatu satura un termiņu noteikšanu.”
(5)                   
Regulas 11. pantam pievieno 3. punktu
šādā redakcijā:
„3.        Dalībvalstis veic visus
pasākumus, kas nepieciešami, lai ieviestu prakses kodeksu un
tādējādi nodrošinātu uzticību tās statistikai.
Šim nolūkam katra dalībvalsts, ko pārstāv tās
valdība, paraksta un ievieš „Saistības par uzticamu statistiku”, ar
ko tiek apstiprināti konkrēti politikas pasākumi kodeksa
ieviešanai un valsts kvalitātes nodrošināšanas sistēmas, tostarp
pašnovērtējumu un uzlabošanas pasākumu, izveidei. Šīs
saistības Komisija apstiprina ar parakstu.
Komisija veic šo saistību regulāru
uzraudzību, pamatojoties uz dalībvalstu iesūtītajiem gada
pārskatiem. Komisija informē Eiropas Parlamentu un Padomi par šo
saistību īstenošanu 3 gadu laikā no šīs regulas
spēkā stāšanās dienas.”
(6)                   
Regulas 12. panta 2. punkta otro rindkopu
aizstāj ar šādu redakciju:
„Īpašas kvalitātes prasības,
piemēram, statistikas sagatavošanas mērķa vērtības un
obligātos standartus, var noteikt nozaru tiesību aktos. Ja tās
nav noteiktas nozaru tiesību aktos, šādas īpašas kvalitātes
prasības var pieņemt Komisija, izmantojot deleģētos aktus
saskaņā ar 26.a pantu.”
(7)                   
Regulas 13. panta 1. punktu aizstāj
ar šādu redakciju:
„1.        Eiropas Statistikas programma ir pamats Eiropas statistikas
izstrādei, sagatavošanai un izplatīšanai, un tā nosaka
galvenās paredzēto darbību jomas un mērķus uz laiku,
kas atbilst daudzgadu finanšu shēmas laikposmam. To pieņem Eiropas
Parlaments un Padome. Tās ietekmi un izmaksu lietderību
novērtē, iesaistot neatkarīgus ekspertus.”
(8)                   
Regulā iekļauj šādu 17.a pantu:
„17.a pants
Piekļuve administratīvajiem ierakstiem, to izmantošana un
integrēšana
„1.        Lai samazinātu slogu
respondentiem, VSI, citām valsts iestādēm, kas minētas
4. pantā, un Komisijai (Eurostat) ir tiesības ātri
un bez maksas piekļūt visiem administratīvajiem ierakstiem,
izmantot tos un integrēt statistikā, ciktāl tas nepieciešams,
lai izstrādātu, sagatavotu un izplatītu Eiropas statistiku.
2.         Citu struktūru izveidotu un
uzturētu administratīvo ierakstu gadījumā par šādu
ierakstu sākotnējo izstrādi, turpmāku pilnveidošanu un
izmantošanas pārtraukšanu ir jāapspriežas ar VSI un Komisiju (Eurostat),
un šīs iestādes ir jāiesaista minētajos procesos,
tādējādi atvieglojot šo ierakstu turpmāku izmantošanu statistikas
vajadzībām. Šīm iestādēm ir tiesības
koordinēt tādu administratīvo ierakstu standartizāciju,
kuriem ir būtiska nozīme statistikas datu sagatavošanā.
3.         VSI, citu valsts iestāžu un
Komisijas piekļuve un iesaistīšanās, kas noteikta 1. un
2. punktā, attiecas tikai uz administratīvajiem ierakstiem
attiecīgajā publiskās pārvaldes sistēmā,
kurā iestāde ietilpst.
4.         VSI saņem būtiskos
metadatus no statistikas vajadzībām izmantoto administratīvo
ierakstu īpašniekiem.
5.         VSI un administratīvo ierakstu
īpašnieki izveido nepieciešamos sadarbības mehānismus.”
(9)                   
Regulas 23. panta otro rindkopu aizstāj
ar šādu redakciju:
„Piekļuves kārtību, noteikumus
un nosacījumus Savienības līmenī nosaka saskaņā
ar 27. panta 2. punktā noteikto pārbaudes procedūru.”
(10)               
Svītro regulas 24. pantu.
(11)               
Regulā iekļauj šādu 26.a pantu:
„26.a pants
Deleģēto pilnvaru īstenošana
1.         Pilnvaras pieņemt
deleģētus aktus Komisijai piešķir, ievērojot šajā
pantā paredzētos nosacījumus.
2.         Pilnvaru deleģēšanu, kas
minēta 12. panta 2. punktā, piešķir Komisijai uz
5 gadiem no dienas, kad stājas spēkā šī regula.
Komisija sagatavo ziņojumu attiecībā uz pilnvaru
deleģēšanu ne vēlāk kā deviņus mēnešus pirms
minētā piecu gadu termiņa beigām. Pilnvaru
deleģēšanas termiņu automātiski pagarina uz tādu pašu
laikposmu, ja Eiropas Parlaments vai Padome neiebilst pret šādu
pagarināšanu vismaz trīs mēnešus pirms kārtējā
deleģēšanas termiņa beigām.
3.         Pilnvaru deleģēšanu, kas
minēta 12. panta 2. punktā, Eiropas Parlaments vai Padome
var atsaukt jebkurā brīdī.
Ar atsaukšanas lēmumu tiek izbeigta
šajā lēmumā norādīto pilnvaru deleģēšana.
Atsaukšanas lēmums stājas spēkā nākamajā
dienā pēc tā publicēšanas Eiropas Savienības Oficiālajā
Vēstnesī, vai vēlākā datumā, kas
norādīts lēmumā. Tas neietekmē neviena jau
spēkā esoša deleģētā akta derīgumu.
4.         Tiklīdz Komisija pieņem
deleģētu aktu, tā par to vienlaikus paziņo Eiropas
Parlamentam un Padomei.
5.         Deleģēts akts, kas
pieņemts saskaņā ar 12. panta 2. punktu, stājas
spēkā tikai tad, ja Eiropas Parlaments vai Padome 2 mēnešu
laikā pēc minētā akta paziņošanas Eiropas Parlamentam
un Padomei nav cēluši iebildumus vai ja pirms minētā
termiņa beigām gan Eiropas Parlaments, gan Padome ir informējuši
Komisiju, ka necels iebildumus. Pēc Eiropas Parlamenta vai Padomes
ierosmes minēto termiņu pagarina par diviem mēnešiem.”
(12)               
Regulas 27. pantu aizstāj ar šādu
redakciju:
„27. pants
Komiteja
1.         Komisijai palīdz Eiropas
Statistikas sistēmas komiteja. Šī komiteja ir komiteja
Regulas (ES) Nr. 182/2011 izpratnē.
2.         Ja ir atsauce uz šo punktu,
piemēro 5. pantu Eiropas Parlamenta un Padomes
Regulā (ES) Nr. 182/2011, ar ko nosaka normas un
vispārīgus principus par dalībvalstu kontroles mehānismiem,
kuri attiecas uz Komisijas īstenošanas pilnvaru izmantošanu.”
2. pants
Stāšanās spēkā
Šī regula stājas spēkā
divdesmitajā dienā pēc tās publicēšanas Eiropas
Savienības Oficiālajā Vēstnesī.
Šī regula
uzliek saistības kopumā un ir tieši piemērojama visās
dalībvalstīs.
Briselē, 17.4.2012
Eiropas Parlamenta vārdā —                       Padomes
vārdā —
priekšsēdētājs                                                priekšsēdētājs
[1]               Komisijas Ieteikums par valsts un Kopienas statistikas
iestāžu neatkarību, integritāti un atbildību,
COM(2005) 217 galīgā redakcija, 25.5.2005.
[2]               OV L 87, 31.3.2009., 164. lpp.
[3]               COM(2011) 211 galīgā redakcija,
15.4.2011.
[4]               Pārskatīto Eiropas Statistikas prakses kodeksu
Eiropas Statistikas sistēmas komiteja apstiprināja 2011. gada
28. septembrī.
[5]               1. panta 14. punkts Eiropas Parlamenta un
Padomes 2011. gada 16. novembra
Regulā (ES) Nr. 1175/2011, ar ko groza Padomes
Regulu (EK) Nr. 1466/97 par budžeta stāvokļa
uzraudzības un ekonomikas politikas uzraudzības un koordinācijas
stiprināšanu (OV L 306, 23.11.2011., 12. lpp.).
[6]               COM(2011) 211 galīgā redakcija.
[7]               OV L 87, 31.3.2009., 164. lpp.
[8]               OV L 306, 23.11.2011., 12. lpp.
[9]               OV L 55, 28.2.2011., 13. lpp.